Document ID: /roh_data/filtered/fineweb-2-filterrobots_roh.jsonl.gz/21133

Pervi da la midada dal clima sto la giuventetgna dad oz quintar cun set giadas dapli catastrofas natiralas che anc la generaziun ch'è naschida ils onns 60. Quai mussa il studi d'ina allianza globala che tutga tar l'organisaziun mundiala da sanadad WHO. Quai studi vegn preschentà a la conferenza mundiala dal clima a Glasgow.
Fenomens d’aura extrems
Bunamain tut ils giuvenils tranter 10 e 19 onns hajan da sbatter cun almain ina da las suandantas catastrofas:
- stemprà
- chalira
- aria tschuffa
- inundaziun
- mancanza d'aua
Vinavant mussa il studi ch’era il ristg d’avair problems cun la sanadad, da stuair scappar da la patria, d’avair memia pauc da mangiar ed ina grond dischoccupaziun, saja bler pli grond.
Limitar il stgaudament
Per proteger las proximas generaziuns saja quai essenzial da limitar il stgaudament mundial sin 1,5 grads, sco la cunvegna da Paris prevesa. Ils uffants e giuvenils na s’empossian da nagut da la midada dal clima, ma stoppian viver cun las consequenzas, scriva il studi.